
PROOEMIUM. 


i.  Indefessi,  immortalesque  labores  Morgagnii , Avenbruggeri , 
nostri  Corvisarti  , etc.  , crassas  tenebras  , quibus  involuta  erat 
asthmatis  doctrina  , magna  ex  parte , dispulerunt.  Horum  am- 
plissimorum virorum  libri  diuturna  noclurnaque  manu  sunt  ver- 
sandi. 

2.  Attamen,  novissimis  his  temporibus  tantum,  species  nec  non 
signa  certa  seu  pathognomonica  innumerabilium  fere  laesionum,  e 
quibus  asthma  potest  ortum  ducere , retecta  sunt. 

3.  Clarissimus  observator  , cujus  immaturam  mortem  hodie  lu- 
get , diuque  lugebit  medicina , prof.  Laennec  morborum  thoracis 
diagnosin  mirifice  illustravit.  Hic  enim  anatomices  pathologicae 
recentis  princeps,  inventa  ingeniosissima  auscultationis  methodo, 
sicque,  ut  ita  dicam,  novo  medicinas  sensu  superaddito,  vario- 
rum pectoris  morborum  signa  indicavit  nova,  adeoque  certa, 
ut , sicut  et  ipse  ait , pulmonum,  cordis,  majorumque  vasorum 
laesiones  haud  jam  cognitu  difficiliores  sint,  quam  ossium  fracturae, 
aut  obstrusiores  calculo  in  vesica  delitente.  Itaque,  si  viveret  inter 
nos,  illustriss.  Baglivi,  non  amplius  exclamaret  : 0 quantum  dif- 
ficile est  morbos  pulmonum  dignoscere! 

4-  Alternae  grates  agantur  anatomae,  nec  non  physiologiae,  quae 
tot  et  tantas  veritates  pepererunt.  Praefulgente  anatomes  pathologicae 
lumine,  asthmata  improprie  dicta  essentialia,  veluti  inanes  um- 
- brae , evanuerunt.  Unum  , credo,  asthmatis  genus,  scilicet  ner- 
veum  , nundum  potuit  illustrare  haec  tanti  ponderis  scientia. 

5.  A quibusdam  medicis  hodiernis  uni  huic  asthmatis  generi  no- 
men asthmatis  essentialis  reservatum  fuisse  videtur.  Aerum  autem 
cum  haud  paucae , acerbissimae  , pessimaeque  , in  dedecus  me- 
dicinae, disputationes  ex  hoc  verbo  profectae  sunt,  omnibus  for- 
san optabile  foret,  ut  e nomenclatione  medica  in  perpetuum  re- 
jiceretur. Haec  fuit  procul  a dubio  profess.  Laennec  , doctorisque 
Andral  sententia,  siquidem,  nec  in  tractatu  de  auscultatione , nec 
in  Clinice  medica , de  nomine  asthmatis  essentialis  facta  fuit 

mentio. 

6.  Quidquid  id  est,  nulli  magistro,  nisi  observationi,  inserviens, 
unoque  veritatis  amore  excitatus , pauca  quae  de  asthmate  calleo  , 
sincera  mente , proponam.  Remque  ipsam  maximi  faciens,  parum 
autem  de  nomine  laborans , et  refellere  sine  pertinacia , et  refelli 
sine  iracundia  paratus  sum. 


errata. 

Pag.  5,  lin.  S,  nervulos , leg.  nervuli. 
Pag.  ii , lin.  i5,  quod,  leg.  nisi  quod. 


QUAESTIO. 

Sunt-ne  asthma  et  angina  pectoris  symptomatica  ? 
Sunt-ne  essentialia? 


Quoe  mihi  fuit  proposita,  quaestionem  in  duas  partes  tribuam: 
in  prima  parte , quae  ad  asthma  spectant  proferentur  ; secunda 
autem  in  parte,  ad  ea  transibo  quae  ad  anginam  pectoris  pertinent. 

Prius  autem  quam  ad  quaestionem  veniam  , de  respirationis 
anatome  , nec  non  de  physiologia,  paucis  absolvam.  Etenim, 
hae  notiones  anatomico-physiologicae  dilucidandae  quaestioni  pa- 
thologicae nostrae , haud  inutiles  erunt. 

Hac  in  explanatione  anatomico-physiologica,  opere  quod  nuper- 
rime edidit,  clariss.  magister  noster,  prof.  Adelon  (i)  , praeci- 
pue utemur. 

i°.  Organorum  respirationi  inservientium  brevis 
anatomica  explanatio. 

De  thorace. 

Pectus  aut  thoracem  vocant  anatomici,  cratem  mixtum  ex  os- 
sibus, cartilaginibus  et  musculis,  cujus  in  parte  laterali  sedent 
pulmones. 

Fundamentum  thoraci  praestat  columna  dorsalis.  Pectoris  latera 
costae  duodecim  perficiunt.  Sternum  thoracis  partem  anteriorem 


(i)  Adelon,  Physiologiede  V homme. 

occupat.  Varia,  quibus  componitur  pectus,  ossa,  inter  se  con- 
junguntur, efficique  sinunt  motus  per  quos  pectoris  cavum  aut 
dilatatur  aut  coarctatur. 

Nunc  igitur  dicendae  vires  quae  pectus  dilatant.  Eae  sunt  : mus- 
culi intercostales,  seu  externi,  seu  interni,  septum  transversum, 
aliique  musculi  quorum  aetio  minoris  est  momenti. 

Hi  ultimi  musculi  omnes  sunt  qui  vel  thoraci,  vel  claviculis, 
vel  scapulae  inseruntur  (scaleni  musculi,  sterno-mastoidei , trapezii, 
pectorales,  etc.).  In  majoribus  inspirationibus,  ut  fit  in  asthmate 
de  quo  mox  agemus,  hi  musculi  ad  dilatandum  pectus  accedunt. 

Vires  autem  expirationis  sunt : primum  elater  costarum  , elas- 
tica, seu  contractilis  (Reisseissen , Laennec)  vis  bronchiorum  et 
vesicularum  pulmonalium  ab  aere  distentarum.  Consentiunt 
etiam,  praesertim,  in  validioribus  expirationibus,  ut  fit  in  nixu 
summo,  musculi  abdominis. 

De  pulmonibus  et  canali  aerifero. 

Pulmones  dicuntur  viscera  duo  , dextrum  sinistrumque  , in 
cavo  pectoris  recepta  , saccosque  pleura?  replentia. 

Fabrica  pulmonis  fit  ex  lobis , per  media  intervalla  divisis.  Hi 
lobi  minores  minimique  cum  facti  sunt , tandem  resolvuntur  in 
cellulas,  seu  vesiculas  membraneas  exiguas,  aerem  accipientes, 
de  quarum  dispositione  certant  adhuc  anatomici.  Aerem  in  has 
vesiculas  adducit  aspera  arteria;  ea  a larynge  oritur. 

Larynx  autem  dicitur  cava  machina,  ex  cartilaginibus,  liga- 
mentis, musculis  , nervis  , vasis  , membrana  mucosa  , etc.  , coag- 
mentata. Interiore  in  larynge  videtur  rima , notu  utilissima , quse 
glottis , nuncupatur  : huic  sunt  musculi,  quorum  alii  ( crico- 
arytenoidei laterales  et  posteriores  ) iljam  dilatant  ; quorum 
alii,  contra  ( arytoenoideus  , nec  non  thyro  - arytenoideus  ) , 
angustiorem  faciunt.  Hi  musculi  nervos  recipiunt  ab  octavi  paris 
nervis.  Partim  carnea  est , partim  cartilaginea  aspera  arteria.  Ad 
supremum  thoracem,  inter  laminas  posterioris  mediastini  reci- 
pitur, ibique  in  duos  trunco  similes  ramos  dividitur,  imperfectis 

cartilaginibus  factos , quorum  uterque  in  suum  pulmonem  des- 
cendit. 

Ubi  in  pulmone  sunt  annuli  cartilaginei , abeunt  in  fragmenta 
magis  et  magis  deformia , majori  portione  membranae  mista  , 
donec , deserente  cartilagine  , ultimi  ramuli  bronchiorum  mem- 
branei fiant.  Secundum  Reisseissen  . fibrai  musculares  ad  ex- 
tremos usque  hosce  ramulos  reperiuntur  ; secundum  autem 
Beclard , aliosque  , fibrae  istae  ad  genus  texti  fibrosi  quo  effin- 
guntur arteriae  ( tissu  jaune)  pertinent. 

Vasa  pulmonum  sunt  arteriae  , venaeque  bronchiales. 

Alia  majora  autem  vasa  pulmonibus  data  sunt , arteria  pulmo- 
nalis scilicet , nec  non  venae  pulmonales. 

Vasa  lymphatica  in  superficiali  nec  non  in  interiore  pulmone  ad- 
sunt ; gangliones  bronchiales  transeunt,  indeque  ad  ductum 
thoracicum  veniunt. 

Nervi  a pneumo-gastrico  nec  non  a trisplanchnico  nervo  sup- 
peditantur. Pulmonis  sensus,  Hallero  judice,  exiguus  est  (i)»  nec 
pulmo,  secundum  eumdem  auctorem,  de  irritabili  genere  est, 
quod  procul  esset  a veritate  si  Reisseissenii  opinio  valeret. 

Maxima,  quae  pulmonem  subit,  est  sanguis  [portio , «qualis 
illi  quae  totum  corpus , eodem  tempore , adit. 

2°  Respirationis  phaenomena. 

i'  Sensus  necessitatis  respirandi , seu  inspirationis  cupiditas ; 
2°  actio  muscularis  per  quam  haec  efficitur  inspiratio  ; 3°  Raematosis, 
seu  sanguificatio ; 4°  motus  expirationis : ea  sunt  phaenomena  quae 
totam  respirationem  constituunt.  Ista  phaenomena , aut  mecanica, 
autchemica,  aut  vitalia  (nervea),  dicuntur. 

Spirandi  cupiditas,  quam  fere  omnes  physiologistae  silentio  prae- 
terire solebant,  a clar.  prof.  Adelon  praecipue  fuit  explanata. 


(>)  Mox  videbimus  sensus  interni  specialis  pulmonem  esse  sedem. 

Illam  egregie  ad  sensus  internos,  seu  organicos  3 retulit.  Hac  cu- 
piditate expleta  , sensus  voluptatis  oritur.  Cui , contra,  cum  non 
obsequimur  , exoritur  doloris  sensus. 

Omnium  quidem  sensuum  internorum  vehementissimus  est  de 
quo  nunc  agitur.  Itaque,  illi  cum  satisfieri  non  potest,  sicut 
accidit  in  asthmate,  anxietas  acerbissima  erumpit,  omnesque 
respirationis  vires  , in  modum  synergicum  , summo  et  quasi  con- 
vulsivo  nixu  contrahuntur. 

Ex  hoc  sensu  aucto  seu  nimio  facto  nascitur,  secundum  prof. 
Laennec,  asthmatis  genus  peculiare. 

Cujus  sit  hujus  sensus  certa  sedes  nondum  demonstrari  potuit ; 
attamen  verisimillimum  est  in  nervi  pneumo-gastrici  extremis 
ramificationibus  adesse.  Quod  ad  naturam  hujus  sensus  spectat 
nos  penitus  effugit. 

In  hac  sensatione  perpendenda  , hoc  notandum  est,  illi  volun- 
tatem , non  nisi  per  brevissimum  tempus , resistere  posse  ; si  res 
aliter  se  haberet,  multis  in  casibus,  vitae  maxima  impenderent 
pericula. 

Quidquid  id  est , hanc  sensationem  inter  et  inspirationis  mus- 
culos is  est  consensus , ut  quo  major  alterius  vis  est , eo  fit  vehe- 
mentior  alterorum  contractio. 

Quae  sensatio  gravior  evenit  quotiescumque  hasmatosi  neces- 
saria aeris  copia  in  pulmones  introduci  non  potest , indeque  varia 
asthmatis  genera  nascuntur. 

Phaenomena  mecanica  respirationis,  seu  contractiones  muscu- 
lorum respiratoriorum  sub  imperio  nervorum  et  medullae  spinalis 
tenentur.  Haec  opinio  jamdiu  in  medio  posita  , experimentis  fir- 
missimis comprobata  fuit.  Ii  sunt  nervi  respiratorii  sic  proprie  dicti : 
nervi  phrenici,  nervi  intercostales , nervique  octavi  paris.  Nuper- 
rime cl.  Garol.  Bell  nervum  facialem,  spinalemque,  inter  nervos 
respirationis  adnumerandos  esse  ingeniosissimis  experimentis  de- 
monstravit. Ex  hoc , nihil  est  proclivius  quam  varios  motus 
scapularum,  faciei,  nec  non  superciliorum,  qui  apud  asthmaticos 
cernuntur,  explicare. 

Phasnomenon  est  de  quo  silere  non  licet , in  explanandis  respi- 

rationis  motibus,  id  est  motus  dilatationis  ac  constrictionis  glot- 
tidis. Hic  motus  facile  spectabilis  , in  animalibus,  imprimisque  in 
avibus,  motibus  thoracis  respondet,  ita  ut  glottis  dilatetur  per 
inspirationem,  coarctetur  , contra,  per  expirationem , quod  in 
nixu,  ut  demonstravit  doctor  Bourdon , maxime  est  conspicuum. 

Horum  motuum  notitia  explicandis  quibusdam  asthmatis  causis 
magnopere  prodest. 

Nervulo®  quos  ab  octavi  paris  nervo  accipit  larynx,  hos  motus 
regere  videntur ; etenim  si  secti  fuerint  nervi  de  quibus  agitur,  con- 
tinuo evanescunt  motus  glottidis. 

Mox  videbimus,  e lsesis  nervis  thoracis , seu  glottidis  motibus 
inservientibus,  nonnulla  asthmata  pendere. 

De  phaenomenis  chemicis  respirationis  nullum  sermonem  habe- 
bimus, quod  iliorum  expositio  quaestioni  de  qua  disserere  debe- 
mus , nullam  lucem  praeferret.  Manifestum  est  haec  phaenomena , 
id  est  liaematosin,  plane  perfici  non  posse,  nisi  ipsa  phaenomena 
mechanica  nerveaque,  ad  naturae  normam  sese  gerant. 


*''*''*•  *'*'*»*'*'*  \s±-%  « 


PARS  PRIMA 

QUESTIONIS. 

EST-NE  ASTHMA  SYMPTOMATICUM? 
EST-NE  ESSENTIALE? 


Omnes  medici  in  eo  consentiunt,  unam  scilicet  observationem 
varia  quae  ad  medicinam  attinent  problemata  , solvere  posse.  Ita- 
que ex  hoc  fonte  purissimo  haustis  argumentis,  propositae  ques-. 
tioni  responsum  nostrum  instructum  erit. 

Nec  equidem  , mihi  seu  propria  , seu  aliena  , desunt  observata, 
huic  quaestioni  explanandae  aptissima.  Cum  autem  fere  innumeri 
sunt  morbi  e-quibus  asthma  (i)  potest  ortum  ducere,  hic  praecipuos 
enarrare , ac  paucos  casus  peculiares  describere , mihi  satis  erit. 

Qui  morbi  pro  natura  nec  non  prosede  varii  sunt:  aliorum  in 
ipsis  respirationis  organis  , aliorum  extra  haec  organa  est  sedes. 

Nec  profecto  facile  est  organorum  respirationis  morbos  in  certa 
capita  distribuere.  Attamen  hos  non  incommode  sic  divisuros  credo  , 
ut  ad  varia  texta  , seu  anatomica  elementa  quibus  constant  organa 
respiratoria,  praecipue  referantur. 

Cum  ipsa  haec  organa  plurimis  partibus  distinctis  finguntur, 
qui  sint  morbi  harum  partium  , ad  asthma  producendum  apti,  di- 
cendum quoque  erit. 


(i)  Hic  lectorem  admonere  necessc  est  ( ut  de  nomine  et  vocabulo  ingrata 
controversia  non  statuatur),  mihi  asthma  nihil  aliud  nisi  spirandi  diffi- 
cultatem sonare. 

SECTIO  PRIMA. 

De  asthmate  a lassis  organis  respirationis. 

§ Icr.  De  laryngis , aspera  arteria , nec  non  bronchiorum  morbis } 
qui  pro  causa  asthmatis  habendi  sunt.  — Horum  morborum  princi- 
pes sunt  : i°  inflammatio  membranae  mucosae , nec  non  telae 
cellularis,  quae  in  larynge  et  in  canali  aereo  reperiuntur ; inde 
spirandi  difficultas  quae  observatur  in  angina  oedematosa  (i), 
in  angina  quam  plerique  medicorum  vocant  croup , quam  no- 
vissime sub  nomine  diphtheritis  designavit  clar.  doctor  Breton- 
neau  , quamque  inter  inflammationes  plasticas  adnumeravit  cele- 
ber. prof.  Laennec;  in  catarrho  ipso,  imprimis  in  catarrho  sicco, 
cum  sputis  margaritaceis  ( Laennec) , etc. 

2°  Variae  laryngis,  asper®  arteriae  , bronchorumque  degenera- 
tiones , corpora  extranea  in  cavum  horum  organorum  intromissa  , 
eorumdem  semi-obstructio  , aut  compressio  , etc.  , asthma  indu- 
cere possunt.  . r 

Etsi  causa  difficilis  spiritus  in  semi-obstructione , aut  compres- 
sione canalis  aeriferi  consistens,  obvia  plerumque  solet  esse,  ut  cum 
devorata  quaedam  non  pharyngem  subeunt , sed  in  laryngem  forte 
delabuntur  , aut  cum  prope  eumdem  canalem  , durus  aliquis 
tumor  increscit;  tamen  nonnumquam  accidit  ut  obstructio  itemque 
compressio  latere  possint , minus  ex  aegri  narratione  aut  ex  medici 
Investigatione  , quam  ex  conjectura  dignoscendae.  Hoc  propositum 
quibusdam  observationibus  confirmare  operae  pretium  esse  mihi 
videtur.  Quo  pertinere  videntur  deprehensae  olim  a clar.  Fan- 
tono  in  virili  cadavere  ulcerosa  arytanoides  eorumque  crassities 
ita  adaucta  j ut  angustissimus  in  larynge  meatus  agro  difficillime  , 
qui  dudum  sic  vixerat , respiranti  superesset  ( 2 ).  Eodemque  spectat 


(i)  Glottidis  oedema.  (Bayle.) 
{2)  A nat.  hurn.,  diss.  i3. 

non  vulgaris  casus  quem  ipse  observavi  , quemque  nunc  refe- 
ram. 

OBSERVATIO  PRIMA. 

Asthma  ex  abcessu  laryngis , et  degeneratione  musculorum  glottidem 
dilatantium , praecipue  pendens. 

Juvenis  , duo  et  viginti  annos  natus,  in  nosocomium  Cochin  , 
die  sexta  et  vigesima  junii,  ingressus  est.  Iste  erat  ejus  status  : rau- 
citas uno  ex  mense  , tussis  cum  diro  dolore  laryngis  , imminens 
suffocatio  ; pulsus  frequentes  , exigui ; pars  infima  pectoris  dex- 
trorsum male  sonat,  ibique  non  auditur  respiratio.  Postridie, 
agitatio,  suffocatio,  inspirationes  altissimae  , laboriosae , sibilo , 
nec  non  rhoncho  aspero  , strepente  , stipatae  ; pulsus  vix  inve- 
niuntur ; aegri,  cui  imminet  proxima  suffocatio  , oculi  sunt  promi- 
nentes et  errantes;  pavore  maximo  perculsi  vultus  apparent.  Tan- 
dem summa  fit  suffocatio  ; miser  laryngi  manus  admovet , haud 
secus  ac  si  ex  exilio  corpus  extraneum , strangulationis  causam  de- 
testatam , depellere  vellet ; pavorem  , anxietatem  , desperationem , 
vultu  mirum  in  modum  exprimit ; cervice  erecta  aegerrime  spiri- 
tum ducit ; oculi  largiter  aperti , prominentes  , infuscati  sunt ; 
extolluntur  supercilia  ; os  naresque  dilatantur  tanquam  ad  majo- 
rem aeris  copiam  in  pulmones  intromittendam  ; musculi  respira- 
torii quotquot  sunt  summa  vi  et  fere  in  modum  convulsivum  con- 
trahuntur ; nullum  pene  intervallum  inspirationem  inter  et  expira- 
tionem  extat;  aeger  auxilia  implorat  et  flagittat;  his  frustra  admotis, 
quintum  post  diem  quam  nosocomium  ingressus  erat,  moritur. 

Sectio  cadaveris. 

Abcessus  in  parte  posteriori  et  laterali  laryngis  inventus  est. 
Pus  , utroque  in  latere  , in  cavernula  quae  avellanam  nucem  ca- 
pere posset , continetur.  Superficies  interna  cavernulae  levis  et  quasi 
mucosa  videtur.  Cartilaginis  cricoides  superficies  interna  tota,  peri- 
chondrio destituta,  et  ut  ita  dicam  dissecta,  pure  perfunditur. 

Musculi  erico-arytaenoidei , sicut  et  cartilago  ipse  , dissecti,  colo- 
rem subviridem  praebentes  , indurati,  densati,  lardaceique  sunt. 
Tela  cellularis  membranae  mucosae  subjecta  , seu  musculos  inter- 
jecta , eadem  qua  musculi  alleratione  affecta  est.  In  musculis 
crico-arytaenoideis  posterioribusve , lateralibusve  , nulla  nervorum 
vestigia  reperire  potui.  Musculus  arytaenoideus,  contra,  nec  non  et 
ejusdem  rami  nervci  sani  sunt ; hi  ramuli  in  musculum  thyro-aiy- 
taenoideum  expanduntur.  Glottidis  antero-posterior  diametros  tres 
tantum  aut  quatuor  lineas  longa  est.  Cartilaginum  arytaenoidearum 
cum  cricoidea  articulationes  penitus  sunt  destructae ; cartilago 
thyroidea,  in  locis  crico-arytaenoideis  musculis  respondentibus, 
vitiata  et  subviridis  est.  Glottidis  membrana  mucosa  omnino  alba  ; 
laryngis  cavum  liquido  subrubro  et  spumoso  refertum  est.  Idem 
liquidum  in  aspera  arteria,  in  bronchiis  , nec  non  in  harum  rami-* 
ficationibus , reperifur.  Membrana  mucosa  respiratoria  luscum  ru- 
borem praebet.  Pars  inferior  et  posterior  pulmonis  dextri  hepati- 
satione  rubra  affectus  est ; hac  parte  excepta , respirationis  orga- 
num ubique  sanum  cernitur.  Quod  ad  alia  corporis  organa  spectat 
hic  referre  supervacaneum  foret. 

Spirandi  difficultas , hoc  in  casu , musculorum  crico-arytaenoi- 
deorum,  nec  non  nervorum  alterationi  tribuenda  mihi  videtur.  Ex 
hac  enim  alteratione  consequebatur,  i°glottidem  dilatari  non  posse, 
qb  musculorum  huic  motui  inservientium  laesionem  ; 2°  musculos 
constrictores  glottidis,  propter  illorum  integritatem,  praesertim 
cum  musculi  adversarii  seu  dilatatores  contrahi  non  valerent,  iter 
aeri  omnino  fere  intercludere  debuisse. 

Igitur  mechanica  fuit  asthmatis  causa.  Frustra  ubique  fere  pei- 
meabiles  erant  pulmones  , frustra  summa  et  incredibili  vi  inspira- 
torii  musculi  contrahebantur,  luit  ineluctabilis  suffocatio  , cum 
aeri  aditum  glottis  constricta  intercluderet , morsque  subiit , haud 
secus  ac  si  nervi  pneumo-gastrici  secti  forent. 

Ad  rem  nostram  pertinent  magni  ponderis  observationes  duae  , 
altera  Valsalvae  et  Morgagnio  communis,  altera  Mediaviae  , huju» 
immortalis  magistri  discipulo , propria. 

OBSERVATIO  II. 

Asllima  a larynge  suppurato,  ulcerato,  penitusque  vitiato. 

Virgo,  annos  nata  ad  quadraginta,  jamdiu  asthmatica,  immi- 
nuta insuper  voce  , a medicis  procul  dubio  ex  pulmonibus  laborare 
credebatur  ; cum  acrius  astbpiate  ingruente,  de  improviso  mor- 
tua est,  et  ab  studiosis  adolescentibus  in  Bononiense  anatomicum 
theatrum  illata,  anno  1704*  Ventris  viscera  nihil  quod  praeter  na- 
turam esset , habuerunt.  In  thorace  autem  ipsisque  pulmonibus 
nihil  omnino  vitii;  ut  jam  omnes  intra  cranium  morbi  causam 
repertum  iri  putarent.  Sed  et  ibi  recte  constituta  inventa  sunt  om- 
nia. Mirabantur  cuncti  qui  dissecta  ex  ordine  viscera  diligenter 
inspexerant;  sed  multo  nos  magis  qui  dissecueramus;  cum  ego, 
quin  laryngem  quoque  aperimus  , Valsalva  ? Si  forte  et  imminutae 
vocis,  ct  asthmatis,  et  mortis  causa  ibi  delitesceret  : neque  enim 
eo  tempore  , ad  horizontalem  glottidem  , ad  laryngis  ventriculos , 
ad  arytaenoideas  glandulas  , ad  articulos  arytaenoidum  , quae  nec- 
dum retexeram  , aut  restitueram  , ostendenda  larynx  in  publica 
anatome  aperiebatur.  Cum  ille  annuisset ; quaeri  continuo  inter 
nondum  sepultas  partes  , et  ad  me  referri  laryngem,  jussi.  Quam 
ubi  a tergo  secundum  longitudinem  incisam  , diduxi , continuo 
manifestum  fuit  quod  quaerebamus.  Pus  enim  ex  albo  cinereum  , 
et  quasi  pultaceum,  formatum  in  obturamenti  modum,  occlude- 
bat penitus  cavum  laryngis  quod  infra  glottidem  est  : eoque  loco 
tunica  laryngem  convestiens  erat  exulcerata  , quemadmodum  et 
qua  proximos  annulos  aliquot  tracheae  arteriae  operiebat ; quam- 
quam hic  levius.  Quibus  in  theatro  anatomico  demonstratis,  satis 
omnibus  factum  est. 

Hanc  igitur,  inquit  Morgagnius  , primam  ex  proposita  historia 
utilitatem  elicies,  ut  quod  semel  observatum  est,  posse  iterum 
nec  forsan  quam  rarissime  fieri,  in  aegrotantibus  suspiceris  ; alte- 
ram deinde , ne  in  mortuorum  dissectionibus  facile  pronuncies  , 
nullam  morbi  fuisse  causam  quae  caderet  sub  sensus,  itaque  in 

convulsiones  internas  , aut  alias  ejusmodi  affectiones  rejiciendam 
esse  quae  invisibilibus  corpusculis  deberi  possent;  quod  faetum 
procul  dubio  fuisset  in  hoc  casu , nisi  forte  in  mentem  venisset , 
ut , aliis  perlustratis  partibus  , haec  quoque  particula  novissime 
introspiceretur , larynx  : quam  ubi  de  respirationis  vitiis  , et  de 
repentina  praesertim  morte  quasi  a suffocatione  agetur  , cave  inex- 
ploratam omittas. 

OBSERVATIO  III. 

Asthma  a compressione  asperae  arteriae. 

Mulier  octogenaria  major,  de  spirandi  glutiendique  difficultate 
cum  faucium  ardore  conjuncta  , multos  jam  dies  querebatur,  cum 
in  nosocomium  palavinum  excepta  est.  Ibi  tam  gravi  paroxysmo 
difficilis  respirationis  corripitur,  ut  eo  propemodum  exanimetur. 
Servatur  tamen  , consequente  sputo  graveolentis  puris , cui  san- 
guis admistus  erat.  Cum  mulier  laryngem  tanquam  morbi  sedem 
non  modo  indicaret , sed  digitis  prehendendo  antrorsum  trahe- 
ret, et  sic  paulo  facilius  spiritum  duceret;  introspectae  sunt  fau- 
ces , et  uvula  quidem , atque  ascendentes  ad  ipsam  musculosi 
arcus  apparuerunt  retrorsum  acti ; ut  id  pharyngis  orificium  quod 
ad  os  est,  dilatatum  videretur,  eaque  loca  paulo  magis  ruberent 
quam  soleant ; sed  nihil  praeterea  conspicere  licuit.  Sic  dies  quin- 
decim , aut  eo  amplius  , cum  iis  sputis , et  difficultate  respirandi 
mulier  perstitit,  donec  magis  hac  urgente,  irritis  omnibus  auxi- 
liis, conficeretur  circiter  kalendas  septembres  anni  1725. 

Collum,  in  quo  evidens  erat  morbi  causam  latere,  dissectum  est; 
eaque  ad  hunc  modum  inventa.  In  asperae  arteriae  tergo,  inter- 
vallo transversi  pollicis  infra  cartilaginem  cricoidem  , tumor  ex- 
creverat ad  magnitudinem  dimidiatae  nucis  juglandis,  gulam  qui- 
dem retropositam  premens  , sed  arteriam  illam  multo  magis : ut 
hujus  viam  ibi  angustissimam  redderet,  in  qua  per  oblongam 
patebat  scissuram.  Hac  dilatata , tumoris  cavum  inspectum  est 
putrida  refertum  materia,  pariete  autem  comprehensum  interius 

duro  , exterius  vero  ex  quibusdam  quasi  milii  granulis  facto  sub 
flavi  coloris.  Ex  quibus  duae  quoque  constabant  glandulae,  tumori 
extrinsecus  proximae,  singulae  modicum  pisum  aequantes;  ut  ex 
una,  harum  simili , sed  magis  adaucta,  effectum  esse  tumorem 
appareret.  Ex  gula  sectione  perducta  ad  pharyngem  , haec  intus 
maxime  rugosa  comperta  est,  sic  tamen,  ut  digitis  rugas  dissol- 
vere liceret , pharyngemque  ad  amplitudinem  justam  reducere. 

Quae  in  mortua  conspecta  sunt , praeclaram  per  se  praebent  ex- 
plicationem eorum  quae  in  vivente  fuerant  animadversa  , ut  cum 
pene  ad  mortem  deducta  est , instante  tumoris  a pure  maxime 
distenti  ruptura , aut  cum  asperam  arteriam  antrorsum  digitis 
trahendo,  sicque  tumorem  a gula , atque  adeo  a reprimentibus 
vertebris,  ut  minus  urgeret , aeris  meatum  efficiebat. 

In  praecedentibus  observationibus  e morbo  chronico  laryngis 
aut  asperae  arteriae  asthma  ortum  ducebat.  Nunc  unum  casum 
asthmatis  a laryngis  acuta  inflammatione  producam. 

OBSERVATIO  IV. 

Asthma  ab  inflammatione  acutissima  laryngis. 

Mulier,  quatuor  et  triginta  annos  nata,  temperamento  robus- 
tissimo, postquam  refrigerationem  subitam  experta  fuisset , gravis- 
sima angina  correpta  est.  Quatuor  jam  effluxerant  dies  cum  in 
nosocomium  Cochin  , nona  et  vigesima  decembris  die  , translata 
fuit.  Tunc  in  statu  acerbissimo  versabatur  : orthopnea , vultus 
decoloratus  , subluridus  , anxietate  perculsus  , oculi  languidi  et 
veluti  inanimati ; rhonchus  gutturalis,  fragosus  , suffocationis  sen- 
sus , voces  raucae,  interruptae,  extinctae;  pulsus  leviter  frequens, 
parvulus  et  compressus  ; virium  resolutio.  ( Hirud.  1 6 , pot. 
calm.  ) 

(3o)  Magna  cum  difficultate  sputa  purulenta  , sanguine  mixta , 
exscreat ; respirationis  murmur  tota  parte  antica  pectoris  tenue 
ac  perleve  est  ; cutis  frigidior  quam  calidior , anxietas  ingens  ; 
orthopnea  perstat;  paululum  soporis,  somnus  autem  nullus. 


(3i)  Suffocatio  imminens,  oculi  moribundi,  rhonchus  vehe- 
mentior  , cutis  frigida , multo  sudore  perfusa  , pulsus  miserri- 
mus, sensuum  amissio...  tandem  , hora  septima  matutina  , mors 
advenit. 

Seclio  cadaveris. 

Pars  anterior  colli  tumefacta  est.  In  tela  cellulari  hujus  partis 
multum  puris  est  inflllratum.  Membrana  mucosa  pharyngea  et 
laryngea  ruborem  vividum  nec  non  elegantem  injectionem  prae- 
bet. Rubor  in  asperam  arteriam  extenditur.  In  interiore,  larynge 
apparet  ulceratio,  cancro  venereo  simillima.  Epiglottis,  tres  linea- 
rum et  magis  crassitudine,  inflammata  videtur;  item  de  liga- 
mentis quae  ex  illa  ad  cartilagines  arytaenoideas  extenduntur.  Tela 
cellularis  circumjecta  ita  tumefacta  et  spissata  est  ut  glottis  fora- 
minis potius  quam  verae  rimae  formam  referat.  Tonsillae  inflam- 
matae sunt.  Pulmones  ubique  sunt  sani  nisi  in  posteriore  parte 
qua  inflammatos  et  pure  infiltratos  cernere  est. 

In  aliis  corporis  visceribus  nihil  inventum  quod  ad  rem  nos- 
tram spectet. 

Hoc  in  casu,  in  ejusdemque  generis  casibus,  haud  equidem 
raris  , coarctati  glottidae  asthma  praecipue  debetur.  Hujus  autem 
coarctationis  causam  in  tumefactione  inflammatoria  partium  re- 
peries. 

§ II.  De  pulmonum  et  pleurce  morbis  pro  asthmatis  causa  habendis. 
i°  Emphysema,  oedema  , apoplexia  pulmonum  , varia  producta  ac- 
cidentalia quae  in  his  visceribus  generari  possunt,  peripneumoniae, 
infarctus  vasorum  pulmonalium  , ii  sunt  praecipui  morbi  pulmo- 
num ad  producendum  asthma  valentes.  20  Pleuritis  , empyema, 
hydrothorax  , pneumothorax,  producta  anormalia,  nec  non  om- 
nia alia  quae  in  pleurae  cavo  possunt  reperiri , eae  sunt  laesiones 
pleurae  e quibus  asthma  nascitur. 

Plura  morborum  pulmonis  nec  non  pleurae  nota  sunt  exempla  , 
quam  ut  hic  nova  proferam. 

Morbi , de  quibus  hactenus  dixi , quot  quot  sint , respirationem 

laedere  mihi  videntur  , eo  quod,  aut  spatium  in  quo  recipitur  aer 
angustius  faciunt  , aut  aeris  viam  intercludunt,  aut  structuram  or- 
ganorum respirationis  adulterant.  Itaque,  in  his  morbis  evidens  , 
et  saepissime  mechanica  est  respirationis  difficilis  , seu  asthmatis, 
causa. 

INunc  ad  atshmala  a laesione  nervorum  veniendum. 

§ III.  De  asthmate  a Iccsis  respiratoriis  nervis.  — Quorum  mor- 
borum explanatio  in  explicanda  quaestionis  nostrae  altera  parte 
maximi  ponderis  erit ; itaque  huic  explanationi  quam  accuratis- 
simam potero  operam  dare  in  animo  est.  Cum  aulem  hac  in  re 
plura  sunt  quae  sensuum  nostrorum  aciem  fugiunt,  nihil  a me  nisi 
probabilem  conjecturam  lector  requirere  debet. 

De  asthmate  nerveo,  seu  convulsivo,  Willisius  quidem  doctrinam 
maxime  illustravit.  Quaedam  asthmata  fieri  non  aliam  ob  causam 
quod  nervi  qui  respirationi  inserviunt  urgentur,  censuit.  Haec  fuit 
quoque  Plateri  sententia.  «Majores,  inquit  Platerus,  nervi  septi, 

• a dorsali  medulla  progressi,  variis  morbis  separatim  et  solitarii 

• infestati  dyspneam  quamdam  pariunt  qualem  in  asthmaticis , 

• nullis  aliis  pulmonum  affectorum  indiciis  apparentibus,  continuo 

• aegrotos  infestare  observavimus. » Quis,  praeterea,  medicus  nescit, 
plurimos  systematis  cerebro-spinalis  morbos  , varios  etiam  ani- 
mi affectus  respirationem  mutare,  laedere,  accelerare,  tardare, 
nec  non  aliquando  ex  toto  supprimere  ? 

Quotidie  fere  , quam  affectum  systema  cerebro-spinale  respira- 
tioni officiat , in  hypochondriacis , praesertim  vero  in  hystericis 
videmus. 

Quantum  valeat  ad  producendas  respirationis  laesiones  , laesio 
ipsa  systematis  nervosi , nos  docuerunt  etiam  physiologica  novis- 
sima experimenta.  Jam  superius  de  octavi  paris  nervorum  sec- 
tione diximus. 

Nunc , si  vetera  Galeni  in  nervis  costalibus  experimenta  , et 
recentiora  a Lowero  in  Phraenicis  instituta,  attendamus  , videbi- 
mus, his  nervis  incisis,  eamdem  continuo  respirationem  fieri, 
quam  in  asthmaticis  equis  conspicimus. 

Postea  vero  quam  Willisius,  aliique  complures*  auctores  ner- 

vorum  influxum  fusius  persecuti  sunt,  medicorum  plerique,  non 
modo  cum  oportuit , hanc  illorum  sectari  doctrinam  coepere ; sed 
haud  raro  etiam  hujus  facilitate  et  commoditate  illecti , interdum- 
que  fallaci  et  mendaci  rerum  specie  decepti  , abusi  sunt  usque 
adeo,  ut  cum  organorum  vitia  non  deessent,  nihil  nisi  nervea 
asthmata  accusaverint,  non  secus  ac  veterum  plerique  accusabant 
vapores. 

Quos  abusus , ne  dicam  quos  errores  gravissimos  , ut  caveamus 
insudaverunt  plures  medici,  quos  inter  longe  ante  alios  praeful- 
gent Morgagnius,  Corvisart , nec  non  prof.  Laennec. 

In  duas  species  praecipuas  distribui  possunt  asthmata  a nervis 
respiratoriis  laesis.  Prima  species  in  quadam  paralysi  nervorum 
consistit ; consistit  autem  altera  species  in  quodam  affectu  irri- 
tanti , seu  spasmodico  eorundem  nervorum. 

i°  De  asthmate  a paralysi  nervorum  respirationi  inservientium. 

Existentiam  hujusce  asthmatis  sequentes  observationes  du- 
biam habere  non  sinunt. 

c ' ' ' - - ' , . 

OBSERVATIO  V. 

t -*•  ‘J  * ..  * . . 'JJr  , . t* tfT  r Hr , 

Asthma  a compressis  nervis  diaphragmaticis  (i). 

Juvenis  , quatuor  et  viginti  annos  natus,  infarctum  indolentem 
gangliorum  lymphaticorum  utriusque  lateris  colli  habens,  nosoco- 
mium dictum  de  laCharite , initio  martii  1826,  ingressus  est.  Haec 
symptomata  observabantur  : 

Facies  tumida  , sublivida  ; color  violaceus  labrorum  , nec  non 
alarum  nasi,  palpebrarum  oedema;  ascites;  respiratio  brevis , ac- 
celerata, per  costarum  motus  praecipue  exercebatur;  decubitus  ho~ 
rizontalis  impossibilis  9 etenim  in  hoc  decubitu  aegro  suffocatio 
imminebat.  Paulatim  increverat  haec  respirationis  difficultas  ; sed 

abhinc  annum  praecipue  major  facta  erat , semperque  temporibus 
humidis  et  pluviosis  invaluerat.  Pectus  ubique  bene  sonabat;  aus- 
cultatione adhibita  , nihil  nisi  solitum  in  regione  cordis  deprehen- 
sum fuerat.  In  diversis  pectoris  locis  mucosus,  alio  siccus,  nec  non 
sibilans  rhonchus,  audiebatur;  alio  respirationis  murmur  purum  et 
intensivum  reperiebatur.  Expectoratio  mucosa  et  parum  copiosa. 
Pulsus  haud  erant  frequentes,  nihilquc  nisi  secundum  naturam 
habebant. 

Per  sex  septimanas  sequentes , nullam  aegri  status  habuit  muta- 
tionem ; orthopnea  constans  ; anhelabat  aeger,  cum  lecto  surgere 
conabatur;  tussis  erat  levis > nec  unquam  febris  adfuit.  Nil  ex  his 
erat  mutatum,  cum  subito  , prima  maii  mensis  die,  dyspnea  gra- 
vissima hic  juvenis  corripitur;  mox  trachealis  rhonchus  subire,  aeger 
veluti  apoplectici  spiritum  trahere,  aliquotque  horis  elapsis,  ani- 
mam agere. 

Sectio  cadaveris. 

Massa  encephalica , nec  non  spinalis  medulla  nihil  habuerunt 
vitii.  Cor  et  pericardium  sana  reperta  sunt.  Nihil  praeter  naturale 
in  vasis  majoribus.  Tubercula  miliaria  in  pulmonibus  universe 
multo  sanguine  turgentibus,  sed  nihilominus  sanis,  aereque  ple- 
nis , pauca  videbantur.  Mediastinum  anticum  occupabat  ganglio- 
rum lymphaticorum  tuberculosorum  ingens  moles  , quam  mediam 
nervi  phrenici  intercurrebant.  Hos  nervos  sequi  per  numerosa 
ganglia  quibus  ubique  erant  circumdati  et  pressi  , fuit  impossi- 
bile ; non  procul  a septo  transverso  rursus  apparebant , et  ab  eo 
loco  quo  e mole  ganglionnari  sese  evolvebant , usque  ad  eorum 
divisionem  in  diaphragmate  , hi  nervi  insignes  erant  subcinereo 
colore , colori  quam  ssepiuscule  offert  nervus  opticus , quum  ad 
oculum,  jamdiu  atrophia  laborantem,  pertingit.  In  utroque  colli 
latere,  a maxillis  ad  claviculas  usque,  gangliorum  lymphaticorum 
in  tubercula  conversorum  ingens  torques  extabat.  Nervus  autem 
pneumo-gastricus  , paulo  infra  originem  nervi  laryngei  superioris, 
ex  oculis  se  subducebat , nec  in  media  gangliorum  mole  reperiri 

poterat.  Tandem  paulo  infra  claviculam,  rursus  apparebat,  utro- 
que in  latere,  notanda  compressione  conspicuus.  Deinde  nervi 
recurrentes  ex  hoc  ut  solito  ortum  ducebant.  His  vitiis  exceptis  , 
nullum  erat  aliud  in  nervis  de  quibus  hic  agitur. 

Aliae  autem  laesiones  quae  in  cadavere  repertae  sunt  ad  rem  nos- 
tram non  spectant. 

In  hoc  casu  profecto  laesio  respirationis  seu  asthma  e laesis  nervis 
diaphragmaticis  nec  non  pneumo-gastricis  pendebat.  Cl.  Andral 
egregie  observarat,  durante  vita,  respirationem  per  costarum  mo- 
tus exerceri.  Cujus  rei  causam  habemus  in  plusve  minusve  com- 
pleta paralysi  utriusque  nervi  phrenici , a tumore  quam  mediam 
transibat  compressi. 

Compressio  autem  nervorum  octavi  paris  non  levem  respi- 
rationi noxam  afferebat  , siquidem  experimentis  physiologicis 
confirmatum  fuit,  sectis  his  nervis,  spiritum  animalia  aegre  tra- 
here, haematoseos  languere,  denique  mortem  intra  paucos  dies 
supervenire.  Nec  tamen , mea  saltem  sententia  , sectio  vel  com- 
pressio nervorum  pneumo-gastricorum  tam  respirationem  laedit,  eo 
quod  haematosi  directe  obstare  videtur,  quam  quod  per  glottidem 
in  pulmones  libere  introduci  aerem  non  sinit  (i). 

Clariss.  profess.  Beclard  sequentem  observavit  casum  : homo , 
summa  difficultate  spirandi  laborans,  moritur.  Secto  cadavere, 
nulla  alia  dyspneae  causa  occurrit , nisi  tumor  in  uno  ex  nervis 
diaphragmaticis  orto. 

OBSERVATIO  VI. 

Asthma  a compressa  medulla  spinali. 

Juvenis  , quinque  et  vigiuti  annos  circiter  natus,  in  nosocomium 
dictum  Saint-Louis , uudecima  februarii  die  , exceptus  est.  Para- 
plegia laborabat. 


(i)  Hic  mihi  non  est  dicendum  de  sectione  nervorum  octavi  paris  supra 
originem  nervi  recurrentis  agere. 

Haud  longum  post  temporis  spatium  membra  superiora  ipsa , 
nec  non  vesica  et  rectum  paralysi  urgeri  coeperunt.  Denique  res- 
pirationis musculos  morbus  invadit.  Tum  spirandi  difficultas  exo- 
ritur ; quae  paulatim  increscit.  Die  aprilis  vigesima , ita  invaluit 
asthma  , ut  sensus  strangulationis  regro  relereretur.  Aucta  tan- 
dem suffocatione,  aeger,  una  et  vigesima  aprilis  die,  de  improviso 
moritur. 

Sectio  cadaveris. 

Secunda  , tertia  nec  non  quarta  e vertebris  cervicalibus  carie 
erant  exesae.  Harum  apophyses  spinosae  erectae  et  prominentes 
erant.  Antrorsum  incurvabatur  spina  dorsalis  , et  inde  , procul 
dubio , quaedam  compressio  medullae  spinalis.  Quae  medulla  nul- 
lam mihi  organicam  alterationem  praebuit.  Cerebri  membranae  et 
ipsum  cerebrum  sana  visa  sunt.  In  crassum  intestinum  , praecipue- 
que  in  rectum  faecis  induratae  ingens  moles  collecta  erat.  Magnam 
urinae  copiam  vesica  habuit. 

De  aliis  in  cadavere  deprehensis  , nec  ad  rem  nostram  spectan- 
tibus, nil  dicam. 

2°  De  asthmate  ab  irritatis  nervis  respiratoriis  , seu  de  asthmate 

spasmodico. 

Clariss.  Laennec  duo  genera  asthmatis  nervei  admittit  : primum 
genus  est,  asthma  cum  respiratione  puerili,  seu  a nimia  respirandi 
cupiditate;  alterum  autem  est,  asthma  proprie  spasmodicum. 

Primum  genus  a laesis  nervis  sentientibus  ; alterum  a laesis  ner- 
vis motoriis  pulmonum  forsan  pendet. 

Cum  etiamnum  caecis  involuta  sit  tenebris  doctrinae  asthmatis 
ab  aucta  spirandi  necessitate,  de  hoc  genere  nullum  sermonem 
habebimus,  continuoque  ad  asthma  spasmosdicum  transibimus. 

Nemo  nescit  respirationi  saepissime  obstare  dolores  acerbissimos 
in  pectoris  parietibus  sedentes  ; hoc  accidit  v.  g. , in  morbis  rhu- 
matieis,  in  pleuritide,  in  pericarditide,  nec  non  et  in  peritonitide. 
Verisimillime  ,e  laesis  nervis  aut  intercostalibus,  autphrenicis,  haec 

asthmata  oriuntur.  Verum  autem  hic  de  asthmate  a laesis  ipsis 
pulmonis  nervis  mihi  dicendum  est. 

Cum  in  incunalibus,  ut  ita  dicam,  anatome  pathologica  adhuc 
jaceret,  haud  raro  accidit,  ut  asthma  e laesione  organica  pen- 
dens , pro  asthmate  spasmodico  habitum  fuerit.  Longissime  est  a 
nobis  equidem  iste  error.  In  contrarium  autem  errorem  incidere 
didentur  , quidam  hodierni  medici , asthmatis  spasmodici  existen- 
tiam  negantes. 

A Sauvagesio , nec  non  a Cullenio,  hanc  definitionem  accepit 
asthma  spasmodicum  : dyspnea  intermittens,  seu  accessibus  re- 
currens , quorum  per  intervalla  aliquando  plane  libera  est  respi- 
ratio. Accessus  quisque  quotidiana  ostendit  incrementa,  subves- 
perum , aut  per  noctem  ut  plurimum  ineuntia  , et  mane , adju- 
vantibus sputis,  plus  minusve  copiosis,  consedentia. 

Si  attenderis  hujus  asthmatis  symptomata  intermittentia  , causas 
ut  plurimum  nerveas,  esse;  illud  remediis  antispasmodicis  dictis 
curari  ; si  denique  attenderis  hoc  existere , omnibus  morbis, 
de  quibus  superius  dictum  est,  deficientibus,  ab  asthmate  e lae- 
sione  organica  ortum  ducente  asthma  spasmodicum  discernere, 
haud  erit  tibi  difficile. 

Ex  conjectura  verisimillima  professoris  Laennec,  asthma  de 
quo  agimus  , efficere  potest  ramorum , nec  non  vesicularum 
bronchialium  quaedam  spasmodica  contractio  , aeri  in  pulmones 
introducendo  iter  intercludens. 

Haec  si  vera  fuit  hypothesis,  spirandi  difficultas,  in  asthmate 
spasmodico,  proxima  est  dyspneae  quae  subit,  cum  glottis,  qui- 
busdam animi  affectibus,  aliisve  causis  pathologicis  agentibus, 
spasmodica  contractione  coarctatur. 

Reperire  est  observationes  quae  asthma  nerveum  , seu  spasmodi- 
cum dubium  habere  non  sinunt.  Praetermissisque  his  quae  fuerunt 
collectae,  tempore  quo  anatome  pathologica  rudis  adhuc  et  vulgaris 
erat,  adsunt  hujusce  asthmatis  casus,  ab  iis  qui  subtilissime  hanc 
scientiam  excoluerunt  enarrati.  Teste  casu  sequenti,  quem  apud 
cl.  Andral  legimus. 

OBSERVATIO  VII. 

Asthma  absque  nulla  organica  alteratione  spectabili. 

"Vir,  quadraginta  annos  natus,  exlongo  tempore,  ulcus  latissimum 
habebat  in  crure  sinistra.  Ex  hoc  ulcere  multum  puris  quotidie 
effluere  solebat.  Quinque  aut  sex  abhinc  menses,  hicce  homo  tussi- 
cula humida , nulla  dyspnea  , dolore  nullo  stipata  , laborabat 

Jamjam  exiturus  erat , cum  repente  extrema  spirandi  difficultate 
correptus  fuit ; simul  minorem  puris  copiam  ex  ulcere  fluere  ani- 
madversum est.  ffiger  lecto  insidens , anxietate  incredibili  crucia- 
tus, nos,  ut  ab  illo  immani  pondus  quo  pectus  suum  premebatur, 
amoveremus,  interruptis  ac  molientibus  verbis  orabat  obtestabatur- 
que;  inspirationes  erant  breves  et  interdum  convulsiv®.  Frustra 
quaesita  est  seu  in  corde,  seu  in  pulmonibus,  tanti  periculi  causa. 
Ubique  pectus  bene  sonabat , nisi  quod  sinistrorsum,  in  partis  pos- 
terioris spatio  angustissimo,  sonus  minor  erat;  hoc  spatio  excepto, 
in  quo  levis  respiratio  cum  rhoncho  aderat,  ubique  libere  in  vesiculas 
pulmonales  intromitti  aer  audiebatur.  Cor  et  vasa  majora  nihil 
praeter  naturale  habuerunt.  Haec  tamen  dyspnea,  cujus  causa  medi- 
cum penitus  effugiebat,  singulis  momentis,  augebatur.  Sanguinis 
emissiones,  vesicantia,  etc. , aegro  tam  optatum  levamentum  non 
praestiterunt.  Postridie  mane  ea  erat  spirandi  difficultas,  ut  immi- 
neret asphyxia.  Huic  morbo  cum  glottidis  oedemate  quandam  esse 
similitudinem  creditum  fuit;  itaque  tracneotomia  , ut  extremum 
remedium,  a clarissimo  professore  Roux  facta  est.  Nihilominus, 
operationem  nulla  remissio  subsecuta  est;  invaluit  oppressio,  et 
subvesperum  de  vita  decessit  aeger. 

i Sectio  cadaveris. 

Textum  pulmonale  sanum  erat,  nisi  quod  sinister  pulmo  retror- 
sum in  spatio  decimae  parti  lobis  inferioris  pari , hepatisatus  fuit. 
Membrana  mucosa , per  intervalla  parum  lata,  rubebat.  Cor  et  vasa 

majora  erant  sana.  Nil  conspicuum  fuit  nec  in  cranio,  nec  in 
abdomine. 

Certe  quidem,  inquit  clar.  Andral , si  casus  fuit  in  quo  asthma- 
tis nervei , seu  absque  laesione  organica  existentia  admittenda  sit  , 
hic  est  de  quo  nunc  agitur  (i).  Hic  morbus  inter  veras  pulmonum 
neuroses  adnumerandus  est. 

Ego  ipse  quoque,  anno  1822,  in  nosocomio  dicto  Cocliin , huic 
morbo  morbum  persimilem  observavi;  attamen,  aeger  non  occidit. 

« Vidi , ait  clariss.  Guersent , duos  pueros  quos  interfecit  dys- 
» pnea  remittens  acuta,  frequentissime  pulsu,  anxietate  praecor- 
» diorum  nec  non  tussi  sicca  comitata.  Variis  organis  a me  accu- 
» ratissime  perlustratis,  nullam  potui  organicam  reperire  laesionem, 
» ex  qua  incidere  potuisset  suspicio  morbum  nihil  nisi  symptoma- 
» ticum  fuisse  (2).  » 

Doctor  Ferius  casum  sequentem  observavit. 

OBSERVATIO  vm. 

Juvenis  plane  valens , Parisios  venit,  anno  1814.  Militum  alie- 
nigenarum conspectus , hujus  animos  adeo  moleste  affecit  , ut 
continuo  perdifficilis  facta  fuerit  respiratio.  Media  nocte,  vehemen- 
tissimo  asthmatis  insultu  vexatus  est.  Illustrissimus  Corvisart, quem 
in  consilium  adhibuit  aeger,  nulla  organicae  laesionis  indicia  agnovit. 
Cum  omnia  remedia  supervacua  fuerant , hic  juvenis  in  regione 
meridiana  Galliae  egit  hiemem  , sanitatemque  integram  recupe- 
ravit. Anno  1 8 1 5 , moeroribus  novis  incedentibus,  subierunt 
novi  asthmatis  accessus , per  intervalla  remotiora.  Quibus  accessi- 
bus decessis,  recte  valebat  juvenis. 


(1)  Cliniq.  miclic.,  tome  II,  page  77. 

(a)  hiet,  de  mtd.,  en  18  vol. , tome  III , page  126. 


SECTIO  SECUiNDA. 


De  asthmate  a laesis  organis  non  respirationi 
inservientibus. 


' ■ . / ' . 

Hactenus  de  asthmate  e primitus  laesis  organis  respiratoriis 
pendente  diximus.  Nunc  autem  de  asthmate  a laesionibus  aliorum 
organorum  agendum  est.  Porro  , in  corpore  toto  nulla  fere  pars 
est,  cujus  laesio  respirationi  impedimentum  afferre  non  possit  (i). 
Attamen  , sicut  egregie  adnotarunt  Lancisi  , Valsalva  , Morgagni, 
Cprvisart,  nec  non  plerique  medicorum  recentiorum,  inter  organa 
quorum  laesiones  asthma  producere  possunt,  cor  et  vasa  majora 
primas  partes  habent.  Hanc  causam  frequentissimam  asthmatum 
penitus  ignorasse  vetustiores  medici  videntur.  Nostris  autem  tem- 
poribus , hos  progressus  habuit  morborum  organicorum  cordis  , 
majorumque  vasorum  doctrina , ut  merito  dici  potest  hanc  artis 
medicae  partem  chirurgicae  ipsae  doctrinae  non  imparem  esse, 
f:  Hi  sunt  praecipui  morbi  organici  cordis  , majorumque  vasorum  , 
qui  asthma  ciere  valent : aneurysmata  , indurationes  , vegetationes 
valvularum  cordis,  orificiorum  cordis,  cordis  ipsius,  nec  non 
aortae,  aliorumque  majorum  vasorum  coarctationes,  pericardii 


(i)  Ascites  nec  non  tympanites  obstant  certe  descendenti  ad  inspirandum 
diaphragmati,  ideoque  inter  causas  respirationis  difficilis  possunt  adnume- 
rari.  Quanta  sit  in  quibusdam  peritonitidis  casiluis  dyspnea  neminem  medi- 
cum fugit.  Hepar  autem  praeter  naturam  auctum  non  tantum  mole  sua  des- 
cendenti, sed  et  pondere  forsan  officiet  ascendenti  diaphragmati , sicque  et 
inspirationi  et  expirationi  adversabitur.  Nec  desunt  ab  nimia  mole  aliorum 
abdominis  viscerum  dyspneoe  exempla.  De  his  omnibus  sermonem  habere 
profecto  longius  foret.  Hic  unum  s itisfuerit  subjicere  : propter  unae  thoracis 
ct  supimae  ventris  partis  communes  fines,  haud  raro  accidere,  cum  in  aliis, 
tum  praesertim  in  respirandi  vitiis,  ut  causa  quae  ad  ventrem  pertinet , 
thoraci  perperam  adseribatur.  (Vide  Morgagn. , de  Sedibus , etc. ) 


inflammatio , hydro  et  pneumo-pericardium  (i),  hypertrophia,' 
variaeque  degenerationes  substantiae  muscularis  cordis , quaedam 
ejusdem  organi  conformationis  vitia,  concretiones  sanguineae  seu 
polypi  cordis  majorumque  vasorum. 

Casus  innumeros  horum  morborum  legere  est  in  libro  Morga- 
gnii,  in  opere  celeberrimi  Corvisart , in  tractatu  prof.  Laennec  de 
auscultatione  et  de  morbis  pulmonum  et  cordis,  nec  non  et  in 
tractatu  de  morbis  cordis  majorumque  vasorum , profess.  Bertin 
et-mihi  communi. 

Plura  igitur  hic  referre  possem  exempla , quae  comprobarent 
asthma  saepissime  nihil  aliud  esse  nisi  cordis  aut  majorum  vaso- 
rum subsequentem  effectum.  Attamen,  cum,  aetate  nostra,  nullus 
est  medicus  cui  haec  res  minime  sit  dubia,  duas  tantum  obser- 
vationes producam. 

OBSERVATIO  IX. 

Homo  quinque  et  triginta  annos  natus , vigesima  die  maii , no- 
socomium Cochin  ingressus  est.  De  laboriosa  respiratione  que- 
rebatur. Omnia  signa  circulationis  impeditae  aderant.  Percus- 
siones simplices  vehementissimae  sub  parte  media  et  superiore 
sterni , nec  non  sub  cartilaginibus  primarum  costarum  , ad  clavi- 
culam usque,  audiebantur.  Follis  susurrus  lVprecordiis  audiebatur. 
Interdum,  accessus  suffocationis  acerbissimae,  cum  sensu  pon- 
deris molestissimi  sub  sterilo  , angustiaque  pectoris , aegrum  cru- 
ciabant. Tandem,  uno  ex  his  paroxysmis  correptus,  cum  poculum 
vini  haurire  coepisset , repente-obiit. 


(i)  In  adnotationibus  editorum  non*  editionis  operis  fllorgagnii,  de  Se- 
dibus, etc.,  legimus  : «In  cadavere  mulieris  recenter  enixae,  vidi,  cum  meis 
«discipulis,  pericardium  ab  aere,  seu  fluido  elastico  , tam  plenum  et  disten- 
»tum,  ut  pulmones  deprimeret.  » 


Sectio  cadaveris. 


Quodque  cavum  pleurae  serum  habebat.  Cor  ter  pugno  cras- 
sius, nec  non  aorta  substernalis,  adeo  dilatata  ut  caput  foetus 
aequaret,  dimidiam  pectoris  cavi  replent.  His  compressi,  pulmones 
ad  claviculas  et  ad  latera  rejecti  sunt.  Cor,  majoraque  vasa, 
omnes  venae,  hepar,  lien,  multo  sanguine  turgent;  inde  mem- 
branae mucosae  gastro-intestinalis  rubor  saturatior  et  nigricans. 

OBSERVATIO  X. 

Mulier,  octo  et  sexaginta  annos  nata,  in  nosocomium  Cochin , 
quarta  novembris  die,  ingressa  est-  Difficultate  spirandi  urgebatur, 
non  sine  quodam  angustiae  pectoris  sensu  ; dyspnea  motu  vel 
minimo  augebatur. 

Suffocatio  imminens,  palpitatio,  pulsus  irregularis,  inaequalis, 
frequens, intermittens,  exiguus,  etiamsi  vehementissimaesint  cordis 
contractiones.  Hae  contractiones  susurro,  follis  flatui,  seu  sibilo 
percussionum  placentariarum  ( battements  placentaires  de  M.  de 
Kergaradec)  simili,  sunt  stipatae.  Manu  regioni  praecordiali  appo- 
sita , sensus  cujusdam  motus  vibratorii  percipitur. 

Ex  his  signis  coarctatio  orificii  cordis  praenuntiatur.  Symptomata 
in  pejus  ruere  non  videbantur,  cum  subito,  die  quinta  et  decima 
novembris,  haec  mulier , postquam  pultem  comedisset,  mortua 
est. 

Sectio  cadaveris. 

Cor , sanguine  distentum , ea  erat  magnitudine  , ut  bubulum 
adaequaret.  Valvula  mitralis  ex  toto  deformis , indurata , crassa, 
fibro-cartilaginea  est ; orificium  auriculo-ventriculare  sinistrum 
adeo  angustatum  est,  ut  vix  extremum  auricularem  digitum  reci- 
pere possit.  Tricuspidis  valvula,  aeque  deformata,  in  quamdam 
fasciculam,  duas  ad  quatuor  lineas  latam,  mutata  est.  Orificium 

auriculo— ventricul are  dextrum,  amplissimum,  valvula  sua  in  totum 
occludi  non  potest. 

Congestiones  sanguineae,  evidenter  passivce  seu  mechanicae  , in 
variis  organis  cernuntur, 

Quod  si  nunc  a me  quaesieris,  quomodo  cordis  majorumque 
vasorum  plurim-a  vitia  respirationem  laedant , asthmaque  effi- 
ciant, etiamsi  respirationis  non  sint  organa,  hanc  responsionem 
faciam. 

Morbi  cordis  , majorumque  vasorum  , e quibus  asthma  potest 
pendere,  ii  sunt  qui  pulmones  comprimunt,  aut  sanguinis  per  ipsos 
motum  pervertunt,  et  saepe  etiam  pondere  diaphragma  praegravant. 
Itaque  hi  morbi,  ut  in  casibus  modo  propositis,  multifariam  res- 
pirationem laedant. 

Ea  est  enim  circulationem  inter  et  respirationem  conjonctio , ut 
altera  laesa,  altera  non  potest  non  laedi  ipsa.  Quin  imo!  Pulmones, 
respirationis  organa,  ad  circulationem  quoque  concurrunt,  quo- 
niam sanguis  ad  cor  sinistrum  pervenire  nequit , quin  prius  pul- 
mones transierit.  Non  igitur  mirandum  est,  quod  cordis  majorum- 
que vasorum  variae  laesiones  impedimentum  afferant  respirationi. 

In  asthmatibus  a laesa  circulatione,  spirandi  difficultatis  proxima 
causa  eadem  est  quae  in  asthmatibus  a laesis  primitus  respiratoriis 
organis.  Utroque  in  casu,  asthma  aeri  in  pulmones  intromittendo 
viam  plus  minusve  intercludi  denuntiat. 

Saepissime  in  morbis  cordis  congestio  sanguinis  in  pulmoni- 
bus difficultatem  spirandi  ciet.  Cujus  congestionis  explicatio  ea 
est. 

His  in  morbis  , v.  g , in  coarctatione  orificiorum  cordis  sinis- 
tri , ob  difficilem  seu  in  ventriculum  , seu  in  aortam  ingressum  , 
sanguis  in  venas  pulmonales  repellitur;  sanguis  autem  a corde 
dextro  ad  pulmones  veniens  , cum  sinistrum  adire  non  possit , 
congeritur  in  his  pulmonibus  , locumque  aeris  , ut  ita  dicam  , 
usurpat;  haec  autem  phaenomena  subire  non  possunt,  quin  asthma, 
nunc  leve,  nunc  vehementissimum,  exoriatur. 

Manifestum  est  , quotiescumque  angustius  factum  fuerit  san- 


guinis  rubri  receptaculum,  non  nisi  minori  copia  in  hoc  sanguinem 
intromitti  posse;  quapropter,  his  in  casibus,  non  modo  in  pul- 
monibus , sed  etiam  in  omnibus  partibus  circulationis  post 
obstaculum  positis , sanguis  congeritur;  indeque  dilatationes,  seu 
aneurysmata  , congestiones  sanguineas  et  serosae  , aliaque  vitia 
ejusdem  generis  quae  in  cadaveribus  eorum  quos  obstaculum  cir- 
culationis de  medio  sustulit , reperiuntur. 

Omnibus  his  praemissis , elementa  solutioni  quaestionis  nostrae 
necessaria  habemus. 

c o rs1  c l u s i o. 

Asthma  nihil  aliud  est  nisi  spirandi  difficultas. 

IN  ulla  esse  potest  respirationis  laesio , illaesis  ipsis  organis  res- 
piratoriis ; verum  enim  vero  , effectus  sine  causa  existere  nequit. 

Sed  e laesionibus  organorum  supra  dictorum,  aliae  evidenter  sub 
sensum  cadunt;  aliae,  contra,  hactenus,  oculorum  obtutum 
effugere  (ut  in  neurosibus). 

In  primo  casu  symptomaticum, , in  altero  essentiale , asthma  qui- 
dam medici  dixerunt ; verum  autem , ut  sapientissime  censuit  cla- 
riss.  Laennec,  asthma  essentiale  ab  asthmate  nerveo  non  discrepat. 

Omnium  generum  asthmatis  simplicissimum  est  asthma  sin- 
cere nerveum. 

INunc  a primigenia , nunc  a subsequenti  organorum  respira- 
tioni inservientium  laesione  nascitur  asthma  (inde  asthma  essen- 
tiale, primitivum,  et  asthma  consecutivum , seu  symptomaticum  plu- 
rium auctorum). 

ErgO,  EST  ASTHMA  SYMPTOMATICUM. 

Ergo  , NON  EST  ASTHMA  ESSENTIALE, 

INisi  hoc  nomen  asthmati  nerveo,  cujus  existentiam  firmissimis 
argumentis,  scilicet  observationibus,  confirmavimus,  seu  asthmati 
primigenio , imponere  volueris. 

QUAESTIONIS 

SECUNDA  PARS. 

EST -IN  E ANGINA  PECTORIS  SYMPTOMATICA? 
EST-NE  ESSENTIALIS? 


Cum  de  sede  necnon  de  natura  anginae  pectoris  multum  certatum 
fuit  inter  medicos , et  profecto  multum  certabitur  adhuc , antequam 
quaestioni  responsionem  faciam,  hujus  morbi  brevis  descriptio, 
guaedamque  observationes  mihi  sunt  proferendae  (i). 

Si  quibusdam  medicis  crediderimus,  ab  antiquis  hic  morbus  ob- 
servatus fuit  (2).  Attamen  medici  Britanni,  medio  proxime  elapso 
saeculo,  anginam  pectoris  primum  rectissime  descripsere. 


(1)  Denominatio  : cardiogmus  cordis  sinistri  (Sauvages,  1763);  angina 
pectoris  ( Heberden , 1768);  asthma  convulsivuin  (Elsner,  1778);  dia- 
phragmatic  gout  (Butter,  1791);  asthma  arthriticum  (Schmidt,  1793); 
syncope  anginosa  ( Parry , 1799);  asthma  dolorificum  (Darwin,  1801); 
asthma  spastico-arthriticum  inconstans  (Stoeller,  i8o3);  sternalgie  (Beau- 
mes,  1806);  angine  de  poitrine  ( Desportes  et  Jurine,  i8i3-i8i5);  n£- 
vralgie  des  poumons  et  du  coeur  ( Laennec,  1826). 

(2)  Ad  anginam  pectoris  retulit  Parry,  morbum  quo  affectus  fuit  Seneca, 
ab  eodem  sic  enarratum  : « Longum  mihi  commeatum  dederat  mala  vale- 
tudo : repente  me  invasit.  Quo  genere  ? inquis.  — Uni  tamen  morbo  quasi 
assignatus  sum  : quem  quare  graeco  nomine  appellem  nescio  : satis  enim 
apte  dici  suspirium  potest.  Brevis  autem  valde,  et  procellae  similis,  impe* 

§ I.  Angince  pectoris  descriptio. 

(Sauvages. ) Quaedam  est  respirandi  difficultas,  quae  per  inter- 
valla deambulantibus  accidit;  in  hac  fit  praeceps  virium  lapsus, 
aeger  propinquis  tenetur  niti  adminiculis,  alias  humi  corrueret; 
hi  aegri  ut  plerumque  de  repente  moriuntur. 

(Hesse. ) Vocamus  autem  anginam  pectoris  asthma  accessibus 
recurrens,  quod  vires  omnes,  dum  hominem  corripit,  pessumdat, 
ac  dolore  summo  sub  sterno  junctum  est. 

( Stoeller.  ) Asthma  spastico  arthriticum  , ex  improviso  inva- 
dens , subito  plurimum,  et  plerumque  in  primis  paroxysmis, 
cessans,  cum  acuto  premente  dolore  in  sterno  et  praecordiis,  ad 
cor  et  brachium  sinistrum,  interdum  ad  utrumque  excurrente, 
ad  lipolhymiam  syncopen  vel  asphyxiam  lethalem  usque. 

(Parry  ) Motus  cordis  imminutus,  vel  aliquando  quiescens,  a 
corporis  motu,  inter  ambulandum  saepe  oriens;  praeeunti  angustia, 
vel  dolore,  pectoris  notabili,  per  mammam  sinistram  praecipue 
porrecto;  sine  cordis  palpitatione. 

(Jurine.)  Oritur  sternalis  dolor,  aliquando,  non  autem  neces- 
sario, ad  brachia,  collum,  maxillam  inferiorem,  auresque  ex- 
currens; videtur  impedita  respiratio,  nec  vere  est  impedita;  an- 
gustiae et  angoris  sensus  cum  imminenti  suffocatione,  transverso 
sub  sterno  insidet ; primi  morbi  insultus  subito , saepe  aegris  deam- 
bulantibus, erumpunt.  Antea  insultus,  nullum  incommodum  ha- 
buerunt aegri. 


tus  est : intra  horam  fere  disinit.  — • Omnia  corporis  aut  incommoda,  aut 
pericula,  per  me  transierunt:  nullum  mihi  videtur  molestius.  Quidni? 
Aliud  enim  quidquid  est , aegrotare  est : hoc  est  animam  agere.  — Ego 
vero  et  in  ipsa  suffocatione,  non  desii  cogitationibus  lactis  ac  fortibus  ac- 
quiescere. Quid  hoc  est  ? inquam  , elc.  — His  et  hujus  modi  exhortationibus 
tacitis  (nam  verbis  locus  non  erat)  alloqui  me  non  desii  : deinde  paulatim 
suspirium  illud,  quod  esse  jam  anhelitus  coeperat,  intervalla  majora  fecit, 
et  retardatum  est,  ac  remansit.  Nec  adhuc,  quamvis  desierit,  ex  natura 
fluit  spiritus  : sentio  haesitationem  quandam  ejus,  et  moram.  Quomodo 
volet,  dummodo  non  ex  animo  suspirem.  » 

(Laennec.  ) Haud  raro  observantur  homines,  dolore,  doloribus 
rhumaticis , seu  neuralgicis  simillimo,  cujusque  ad  cor  sedem  re- 
ferunt, laborantes.  Hujus  generis  dolor  in  angina  pectoris  adest. 
Aliquando  ultra  praecordia  non  progreditur;  verum  saepe  saepius 
totos  pulmones,  aut  horum  partem,  ventriculumque  invadit; 
aliquando  etiam  ad  plexum  cervicalem  , ramosque  nerveos  pec- 
toris anterioris  excurrit.  Plerumque  , cum  in  cor  maximae  sae- 
viunt , dolores  ad  plexus  brachialis  nervos  expanduntur  , ner- 
vumque cubitalem  specialiter  prosequentes  ad  cubitum , haud 
raro  quidem  ad  extremos  digitos  usque. 

Angina  pectoris,  per  insultus  plusve  minusve  remotos  recurrit. 

Ingruenti  accessu  , doloris , pressionis,  constrictionis  in  sterno 
sensus  percipitur.  Nonnumquam  per  nervos  thoracis  anterioris  ra- 
diantibus doloribus  , ea  lit  mammae  sensibilitas  , ut  quam  minimae 
pressionis  impatiens  sit  hoc  organum  , contactusque  vel  levissi- 
mos sine  dolore  non  tolerare  queat.  Interdum  , imprimisque  , 
cum  brevis  et  acutior  fuerit  insultus,  anteriorem  thoracis  partem , 
rostro  unguibusque  ferreis  dilaniari  aegro  videtur. 

Uno  et  eodem  tempore , seu  obtuso  , seu  acerrimo  dolore  in 
parietibus  pectoris  pulmoni  respondentibus,  et,  in  summo  morbi 
gradu , orthopnea  suffocante  , vehementissimaque  palpitatione 
aegri  corripiuntur  ; fit  ad  caput  sanguinis  raptus , interdumque 
syncopes  et  convulsiones  subeunt. 

Paroxysmo  peracto,  horum  symptomatum  nil  superstat,  nisi  per- 
levis torpor  dolorificus  in  artubus  , praesertimque  in  sinistro 
brachio. 

Perdurante  accessu  , quidam  aegri  de  eodem  sensu  ac  si  morituri 
essent  quaeruntur  et,  ex  Senecae  verbis,  animam  agere  sibi  videntur. 

Non  paucis  accidit  ut  morte  repentina  e medio  tollantur. 

§ II.  Angincn  pectoris  casus. 

OBSERVATIO  XI. 

Angina  simplex  (essentialis,  Jurine),  seu  absque  laesione  organica. 

Juvenis,  annos  quinque  et  viginti  natus,  affectibus  rhumaticfi 

nec  non  morbo  thoracico  iterum  et  saepius  corripitur.  Morbus 
autem  thoracicus  his  symptomatibus  conspicuus  erat : 

Subitus,  acerrimus  in  pectore  dolor,  e medio  sterno  dorsum  ver- 
sus rapide  recurrens,  perbrevissimum  temporis  spatium  sic  lan- 
cinans redibat ; hunc  dolorem  subsequebatur  torporis  dolorifici  et 
anxietatis  in  pectore  sensus.  Ncnnunquam  ad  partem  internam 
alterutrius  brachii  excurrebat.  Raro  adeo  vehemens  erat,  ut  aegro 
animi  deliquium  impenderet  ; verum  ut  subito  gradu  sisteret 
aegrum  cogebat.  Quosdam  intra  paroxysmos,  acerbo  constrictionis 
in  pectore  sensu  stipatus  erat ; tum  multo  acerbiores  erant  anxie- 
tates. Non  in  primis  temporibus,  postea  autem,  leviter  affecta  fuit 
respiratio.  Sub  morbi  finem  , sed  per  intervalla  tantum  , summa 
subiit  dyspnea.  Circulationi  nullum  fuit  vitium  conspicuum.  Cum 
lancinans  dolor  recurreret,  vultus  erubebat  , moxque  expallesce- 
bat , haud  aliter  quam  quibusdam  in  morbis  colicis  , in  neural- 
giis  , etc.  Organa  digestionis  illaesa  fuerunt  ; verumtamen , ut 
plerumque,  cum  cibum  cepisset  aeger,  erumpebant  paroxysmi. 
Intra  paroxysmos , pro  eorum  intensitate , plusve  minusve  diffi- 
cilis erat  deglutitio.  Loqui  non  desiit  aeger,  nisi  cum  dolor,  re- 
pente recurrens , acerrimus  sentiebatur.  Motu  et  deambulatione, 
insultus  concitabantur.  Hi  aliquot  momenta  tantum  aut  horas 
integras  perdurabant ; unus  aut  plurimi  , quotidie  , aut  alternis 
diebus  , aderant ; raro  autem  insultus  per  multos  dies  perstabant, 
ut  deinde  per  unum  aut  plurimos  menses  requiescerent.  Octavum 
et  vigesimum  annum  agebat , cum  suppuratione  interiore  con- 
sumptus , aeger  e vita  discessit. — Secto  cadavere,  pulmones, 
cor,  arteriae  coronariae , majora  vasa,  eorumque  valvulae  sana  in- 
venta sunt.  Paululum  fuit  seri  in  omnibus  cavis,  nec  non  in 
tela  cellularia  exteriore  (i). 

Decem  casus  anginae  pectoris  simplicis  in  opere  suo  descripsit 
clar.  Jurine. 

Nunc  pectoris  anginae  implicatae  duos  casus  e Morgagnio  selec- 
tos huc  referam.  Ad  hanc  speciem  spectant  duae  observationes 


(i)  Desportes,  Angine  cl&  poitrine  , pag.  9. 

asthmatis , a laesis  circulationis  organis,  quas  in  prima  parte  hu- 
jusce  opusculi , descripsi. 

OBSERVATIO  Xl'l. 

Angina  pectoris,  seu  asthma,  ab  ossificatione  valvularum  et  trunci  aortae. 

Femina,  sexaginta  circiter  annos  nata,  de  cordis  palpitatione 
interdum  , sed  de  spiritus  difficultate  , quem  non  nisi  erecta  cer- 
vice ducere  , poterat , sernper  querebatur  ; multo  autem  magis  de 
tanta  ad  cor  angustia  atque  anxietate , ut  saepius  quamprimum 
moritura  videretur.  Erant  qui  pericardio  hydropicam  crederent. 
Huic  pulsus  nunquam  intermittentes  : venae  autem  amplae  erant. 
Mortua  est  , paulo  ante  medium  martium  anni  1731.  Thorace 
et  ventre  apertis  , aliqua  utrobique  inventa  est  aqua;  copia;  nec 
tamen  hydrops  pericardii.  Arteriae  magnae  valvulae  erant  indu- 
ratae; imo  una  ossea.  Ipse  autem  arteriae  truncus  interiore  fa- 
cie passim  ostendebat  aliquid  aut  ossei , aut  ad  osseam  naturam 
vergentis , ut  ne  ea  quidem  pars  , quae  ad  ventrem  pertinebat , ali- 
ter se  haberet.  Neque  enim  solum  ad  latus  orificii  mesentericae  in- 
ferioris, et  alibi,  sed  vel  ad  ipsam  in  iliacas  divisionem,  inveni 
osseam:  passim  autem  inaequalem,  et  colore  hic  illic  ita  albido, 
ut  solet , ubi  ossea  fieri  incipit. 

Negandum  profecto  non  est,  aortam  cujusmodi  descripsimus, 
sanguini  a corde  impulso  resistere  , eoque  et  palpitationem , et 
difficultatem  spirandi , et  angustiae  sensum  illum  efficere  posse, 
quibus  mulier  angebatur.  Sed  illud  simul  declarandum  est,  quare 
de  iis  tot  hominibus  , in  quibus  ejusmodi  fuit  aorta  , plures 
certe  iis  affectibus,  aut  tam  vehementer,  non  laboraverint.  Quod 
ut  fiat,  alia  procul  dubio  addenda  sunt  ad  vitium  aortae  , quae  in 
muliere  hac  [fuerint , in  illis  non  fuerint , ut  puta  vitium  praeser- 
tim in  organis  aliud , aut  alia  sanguinis  constitutio,  alia  copia , 
et  si  qua  praeterea  sunt  hujus  generis  , ne  sernper  exquisitiorem 
nervorum  sensum  in  medium  proferre  videamur. 

OBSERVATIO  XIII. 

Angina  pectoris  ab  aneurysmate  cordis  et  polyposis  concretionibus. 

Vir  consistentis  aetatis  , cujus  ars  erat  cannabem  carminare  , 
venit  ipse  in  Bononiense  nosocomium  S.  Mariae  de  morte,  vere 
anni  1705  , de  dolore  querens  in  hypochondrio  dextro  : et  sane 
ibi  tumor,  tangentis  manui  renitens  in  jecinore  esse  videbatur  : 
pulsus  autem  minimus  erat,  infirmissimus,  frequentissimus , si 
quis  alius,  quem  ad  eam  usque  diem  offendissem.  Hora  post- 
quam eo  venerat,  circiter  quarta,  stomachi,  ut  ipse  vocabat,  do- 
lore tam  acerbo  prehensus  est,  ut  ex  faciei  pallore  ac  sudore,  pul- 
sibus quasi  omnino  abolitis  , respiratione  autem  , qualis  esse  in 
moribundis  solet,  jam  jam  moriturus  videretur.  Evasit  tamen, 
narravitque  alias  quoque  consimilibus  paroxysmis  se  fuisse  cor- 
reptum. Pulsus  interea  ad  priorem  , quam  paulo  ante  descripsi- 
mus , conditionem  redierant.  Postridie  medicus  sanguinem  e bra- 
chio mitti  jussit , et  ea  dari , et  ad  hepar  apponi  quae  plerumque 
in  hujus  tumoribus  consueverunt.  Paucis  post  diebus  , cum  is 
tumor  paulatim  evanuisset,  ecce  dolor  in  ipsa  cordis  regione  cegrum 
corripit^  cum  spirandi  difficultate  conjunctus.  Sanguis  iterum  , sed 
parce  mittitur  : qui  lente  , nec  multum , concrevit.  Inde  respira- 
tio minus  aliquanto  difficilis  facta  est,  pulsus  autem  vix  pauxillulo 
minus  malus.  Hic  proportione  in  temporibus  quoque  eadem  , erat 
qua  in  carpis,  parvitate  et  debilitate  , vix  ut  ibi  inveniri  posset. 
Manum  ad  cor  admovi  : pulsabat  frequentia  pari , vi  tamen  me- 
diocri. Eam  autem  pulsationem  etiam  multo  infra  cordis  regio- 
nem produci , ut  seniorum  alicui  visum  erat , et  si  ipse  percipere 
satis  non  potuit ; tamen  hactenus  sensi , ut  praeter  concretiones 
polyposas,  et  copiam  aquae  in  pericardio  , quae  eramus  antea  sus- 
picati auctae  cordis  magnitudinis  suspicionem  addiderim.  Omnino 
cor  laborare  videbatur;  et  cardiaca  quae  vocant,  remedia  ipse  fla- 
gitabat aeger.  Tandem  octava  , an  nona  ex  quo  venerat  die,  iis  quae 
dicta  sunt  manentibus,  cum  excoctum  pomum  , quippe  dejecto 
jam  appetitu  , forte  comederet , ac  transeuntes  salutasset , mox 

repente,  pomum  adliuc  in  manu  habens,  mortuus  est : quod  sane, 
ut  nosti,  iis  accidere  , scripsit  Hippocrates  , qui  saepe  et  vehementer 
sine  manifesta  causa  animo  relitjuunlur. 

Cadavere  exterius  hic  illic  , sed  facie  praesertim,  livido,  adiposa 
autem  membrana  flavescente  observatis,  thoiacem  apeiuimus,  et 
ad  pericardium  properavimus.  Plurima  in  hoc  fuit  aqua  , eaque 
subflava  : cor  autem  ex  magnis  quae  viderim,  ejusque  pinguedo 
foeda  visu.  Polyposae  inerant  concretiones  tres  ex  flavescente  quasi 
muco,  sed  non  ita  molli,  compacta,  maxima  quidem  in  amicula 
dextera,  in  ventriculis  reliquae,  ex  iisque  altera  in  pulmonarem, 
altera  in  magnam  arteriam  productae,  ut  nulla  omnino  futi  it  nos- 
trarum suspicionum  , cujus  poeniteret.  C aster um  sanguinis  portio 
etiam  aliqua  atra , et  in  grumos  concreta  fuit ; sed  pars  major  instar 
aquar  diffluens : quae  dum  vasa  praesertim  dissecaremus  pulmonaria, 
et  magna  reliqua,  animadvertimus.  Antea  autem  vascula  quae  per 
pulmonum  superficiem  ducuntur,  atra  neque  adeo  exilia;  quippe 
sanguine  distenta,  intuiti  eramus , visceris  substantia  inter  illorum 
areas  albicante , si  partem  superiorem , utriusque  pulmonis  exci- 
pias : quae  nigra  intus  extraque  fuit,  praedura  insuper,  et  ex  qua 
dissecta  ichor  undique  defluebat  crassiusculus , colore  quem  tabacci 
nostrates  vocitant.  Ventre  denique  reserato  , ut  quid  in  hypochon- 
drio dextro  dolorem,  tumoremque  fecisset,  cognosceremus;  hepar 
subdurum,  et  minimis  tum  albis,  tum  ejus  quem  modo  dicebamus, 
colori  particulis  instar  marmoris  variegatum  ubique  depieliendi- 
mus  : quod  attollentes,  etsi  pylori,  et  duoueni  intestini  paitem 
quae  bilis  vesicular  attigua  fuerat,  flaventem  conspeximus,  bilis 
tamen,  qua  erat  vesicula  distenta  et  dilatata,  ipsa  ati amentum 
referebat ; certe  illius  tunicas  exterius  nigrescentes  : intus  autem 
jam  prorsus  nigras  factas  spectavimus  (i ). 

§ 111.  De  sede  et  de  causa  proxima  angina  pectoris. 

Heberden  , Macbride  anginam  pectoris  in  spasmo  organorum  lae- 
sorum consistere  censuerunt. 


(i)  Morgagni,  epist.  XXIII,  pag.  20-i;  epist.  XXIV,  pag.  283. 

Secundum  Elsner,  Butter,  Schoeffer,  etc. , arthriticus,  seu  rliuma- 
ticus  morbus  diaphragmatis , aliorumve  thoracis  musculorum,  an- 
ginas pectoris  proxima  est  causa. 

In  asthmate  doloritico , seu  angina  pectoris,  musculos  respira- 
tionis convulsione  laborari  censuit  celeber.  Darwin. 

Jenner,  imprimisque  Parry,  ex  ossificatione  arteriae  coronariae  an- 
ginam pectoris  oriri  existimarunt. 

Verum  autem  observata  fuit  angina  pectoris , illaesis  arteriis  co- 
ronariis, et  vice  versa,  ossificatae  repertae  sunt  arteriae  coronariae, 
deficientibus  anginas  pectoris  symptomatibus.  Praeterea  anginapec- 
toris,  accessibus  recurrit,  intermittens  est;  ossificatio  arteriae  coro- 
nariae constans  et  permanens  est  laesio;  porro,  hujus  generis  laesio 
intermittentia  symptomata  afferre  nequit. 

Secundum  eumdem  Parry,  necnon  doctorem  Jahn,  adsyncopen, 
seu  cordis  paralysin,  referenda  est  pectoris  angina. 

Doctor  Blackall  ex  ossificatione  originis  aortae  anginam  pectoris 
enasci  credidit.  Haec  opinio  refelli  potest  iisdem  argumentis,  qui- 
bus in  confutanda  opinione  doctoris  Parry  usus  sum. 

Secundum  cl.  Jurine,  dolor,  anginae  pectoris  comes  acerbissi- 
mus, plexibus  nerveis  thoracis  insidet;  ex  quo  concluditis  auctor 
anginam  pectoris  nihil  aliud  esse  nisi  nervorum  pulmonis  affectum, 
cum  haematosis  laesione. 

Doctor  Desportes  eumdem  dolorem,  in  vera  plexuum  pulmona- 
lium et  cardiacorum  neuralgia  consistere  censuit.  Cum  autem  ," 
ex  hujus  auctoris  sententia,  dolor  est  anginae  pectoris  essentiale 
signum  inter  neuralgias  morbum  , de  quo  agimus,  adnumeravit. 

« Cum  dolor  una  cor  et  pulmones  invadit,  in  nervo  pneumo- 
» gastrico  sedem  habere  praecipue  morbum,  existimandum  est.  Ubi 
» vero  tantummodo  extat  in  corde  sensus  pressionis , absque  pul- 
» rnonis  dolore  , et  notabili  respirationis  impedimento , ramis  quos 
#a  nervo  trisplanclinico  cor  accipit  insedere  morbum  credere  sa- 
rtius esset.  Diversi  etiam  nervi  simul  urgentur  , seu  sympathetice, 
«seu  ob  illorum  cum  nervis  praecipue  affectis  anastomoses.  Etenim 
«plexus  brachialis  nervi,  nervusque  cubitalis  ante  alios,  saepe 
«quoque  plexus  cervicalis  superficialis,  interdum  etiam  plexuum 

«lombalium,  sacrorumque  nervi,  in  quibusdam  casibus  anginae 
«pectoris,  dolorifici  torporis  sensu  corripiuntur.  Observavi  qui- 
»dem  anginam  pectoris,  in  uno  latere  dextro  sedentem  ; in  hoc 
«latere  tantum  sentiebatur  oppressio  , una,  torpor,  subinde  acer- 
«bissimus  , in  brachio,  crure,  funiculoque  spermatico  subibat, 
«intraque  paroxysmos  testiculi  tumefactio  cernebatur. 

» Symptomatum  species  , insignisque  mobilitas,  naturam  neural- 
«gicam  anginae  pectoris  demonstrant.  Nemo  etenim  nescit  neu- 
«ralgias  genuinas  , seu  legitimas  , pro  illorum  intensitate  varia  , 
» varios  inducere  effectus  , symptomatibus  anginae  pectoris  per- 
similes, dolorem  scilicet  acutum,  torporem  dolorificum  per 
«nervos  excurrentem,  interdumque  tumefactionem  subinflamma- 

• toriam,  aut  spasmum  partium  in  quibus  laesi  dividuntur  nervi. 

«Nondum  anatome  pathologica  alterationes,  e quibus  nascuntur 
«symptomata  hujus  morbi,  in  aperto  posuit.  Eoe  profecto  alteratio- 
» nibus , quae  in  nervis  externis  neuralgia  tentatis  deprehensae  fue- 
«runt,  sunt  similes.  Porro,  his  ipsis  in  neuralgiis,  modo  nulla 

• notabilis  nervi  affecti  reperta  fuit  alteratio  ; modo  ejusdem  atro- 
«phiam  , modo  hypertrophiam  ; quibusdam  in  casibus , neurile- 
» matis  injectionem,  ruboremque  cernere  est.  Interdum  , neuri- 
«lema  materie  gelatiniforma  , translucida,  circumseptum , seu 

• pure  infiltratum  fuit  (i).  » 

Ex  analysi  opinionum  de  natura  anginae  pectoris  consequitur  , 
hunc  morbum  inter  neuroses  adnumerandum  esse. 

Varii  autem  morbi,  sub  hoc  nomine,  ab  auctoribus  enarrati, 
nunc  ad  activas  , nunc  ad  passivas  neuroses  spectant. 

Modo  in  nervis  exterioribus  thoracis,  nec  non  in  nervis  phrenicis, 
modo  in  plexibus  pulmonalibus  , seu  cardiacis  sedem  laesiones  ha- 
bere videntur. 

Laesiones  circulationis,  v.  g.,  animi  deliquium,  palpitationes,  etc. , 
affectum  nervorum  cardiacorum  significant. 

Laesiones  autem  respirationis,  nunc  pneumo -gastrici,  nunc 


(i)  Laennec,  Auscult.  med.t  a”  £dit.,  tom.  II,  pag.  6$,  ?45,  et  subseq. 

nervorum  intercostalium  , nec  . non  phrenicorum  , affectum  de- 
nuntiant. 

Sensus  constrictionis  , seu  angustiae  pectoris  , illaesis  motibus 
thoracis,  quem  clar.  Jurine  observavisse  affirmatu*  affectum 
plexuum  pulmonalium  praecipue  denuntiat? 

Dolor  acutus,  lancinans,  radians,  cum  impedimento  nota- 
bili motuum  respiratoriorum  , contra , praenuntiatne  intercosta- 
lium, nec  non  diaphragmaticorum  affectum. 

Huic  quaestioni  affirmatissime  respondere , praematurum  et 
audaculum  foret.  Verumtamen  , non  possum  non  dicere  , do- 
lori, dyspneae  , angustiae  pectoris,  anxietati,  quae  secum  trahit 
pleuritis,  praesertimque  pleuritis  diaphragmatica,  ab  amico  meo  , 
doct.  Andral,  luculenter  descripta,  cum  symptomatibus  anginae 
dolorificae  pectoris  maximam  esse  similutidinem.  Porro  mihi  du- 
bium non  est  ( cum  pleura  suapte  natura  sit  insensibilis  ),  quin 
dolores  pleuritici  seu  nervis  intercostalibus , seu]  phrenicis  insi- 
deant. Hinc  sequitur,  haud  absurdum  esse  arbitrari  dolores  acer- 
bissimos , anginae  pectoris  socios , in  iisdem  nervis  sedem  habere. 

Quidquid  id  est,  angina  pectoris,  generatim  habita,  ad  neu- 
roses simplices,  aut  complicatas  respirationis  et  circulationis  orga- 
norum attinet,  ideoque  inter  varias  laesiones  e quibus  asthma  oriri 
potest,  adnumeranda. 

I ,4  , / ' * . ' 

CONCLUSIO. 

Anginam  pectoris  inducunt  quaedam  laesiones  organica,  cordis 
majorumque  vasorum ; 

Ergo  est  angina  symptomatica  , seu  consecutiva. 

Omnes  casus  anginae  pectoris  simplicis,  seu  essentialis  quorum- 
dam auctorum  , ad  neuroses  spectant ; 

Ergo,  non  est  angina  pectoris  essentialis,  nisi  hoc  nomine  an- 
ginam simplicem  et  sincere  nerveam  significare  volueris. 

